Sifundvo 9
Nguyiphi Indlela Lekahle Yekulungiselela Imihlangano?
Nangabe utadisha liBhayibheli nalomunye waboFakazi BaJehova, kungenteka uyetama kulungiselela leso sihloko kusenesikhatsi. Kute uzuze kakhulu, kuhle kutsi wente lokufananako nangembikwekuya emihlanganweni yelibandla. Kuba nemiphumela lemihle nangabe sitentela luhlelo lwekulungiselela.
Khetsa kutsi utawutadishela kuphi futsi nini. Kunini lapho ukhona kugcilisa kahle ingcondvo? Kusekuseni ngeluvivi yini ngembikwekucala umsebenti wangalelo langa nobe kusihlwa nangabe bantfwana sebalele? Ngisho nobe ungakhoni kutadisha sikhatsi lesidze, hlela kutsi singakanani sikhatsi lotasisebentisa utadisha bese uyetama kutsi ungavumeli lutfo lukuphatamise. Funa indzawo lethulile futsi ususe tintfo letingakuphatamisa, ungavala umsakato, i-TV namakhalekhikhini. Kuthandaza ngembikwekutsi ucale kutadisha kungakusita unciphise kukhatsateka lokungenteka unako ngalelo langa kute ukhone kwenta ingcondvo yakho kutsi inake liVi laNkulunkulu.—Filiphi 4:6, 7.
Dvwebela, ulungiselele kuphendvula. Cala ngekutfola kutsi lendzaba ikhuluma ngani. Cabanga ngesihloko saleyo ndzaba, utfole nekutsi tihlokwana tayo tihlobana njani naso. Bukisisa titfombe letikhona nemibuto yekubuketa legcizelela emaphuzu lamcoka. Ungabese uyasifundza sigaba ngasinye futsi ufune imphendvulo yembuto. Fundza imibhalo lekhonjiwe bese ucabangisisa ngekutsi iyisekela njani indzaba lokukhulunywa ngayo. (Imisebenti 17:11) Nangabe sewuyitfolile imphendvulo yembuto, dvwebela emagama lambalwa nobe imishwana leyinhloko kuleso sigaba letakusita kutsi uyikhumbule imphendvulo. Nasewusemhlanganweni, ungase uphakamisa sandla futsi unikete imphendvulo lemfishane ngemavi akho.
Ngekuhlolisisa tihloko letehlukehlukene lokucocwa ngato emihlanganweni liviki ngeliviki, utawukhona kwengeta “engcebeni” yakho yelwati lweBhayibheli.—Matewu 13:51, 52.
Nguluphi luhlelo longatentela lona lwekulungiselela imihlangano?
Ungatilungiselela njani kutsi ukhone kuphendvula emhlanganweni?
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn